Twee SA-studente doen internskap by Boeing | Maroela Media
Twee SA-studente doen internskap by Boeing
“Ek wou al van 11-jarige ouderdom by Boeing werk,” vertel Keegan Moore, een van twee nagraadse studente aan Universiteit van die Witwatersrand (Wits) wat besig is met ŉ internskap by Boeing, die grootste vervaardiger van kommersiële vliegtuie.
Moore en Mbalenhle Sekautu is deel van ŉ elite groep internasionale nagraadse studente wat in Januarie begin het met ŉ ses maande lange internskap in die VSA. Moore het ŉ honneursgraad in bedryfsingenieurswese en Sekautu ŉ meestersgraad in strategiese bemarking.
Die studente gaan omvattende sakeondervinding by Boeing opdoen. Die internskap is deel van The International Business Internship Program waarin studente met waardevolle blootstelling en kennis van die sakewêreld toegerus word. Studente word geleer van sakepraktyke soos finansies, bemarking en strategieë binne die lugvaartbedryf.
Joao Miguel Santos, Boeing se besturende direkteur van Afrika suid van die Sahara en ook die direkteur van kommersiële vlugverkope vir Afrika, het hulle voorspoed toegewens en gesê dat Suid-Afrika net kan baat by hierdie internskap. “Hierdie geleentheid sal die studente toerus met werkservaring wat baie waardevol sal wees wanneer hulle terugkeer na Suid-Afrika.”
Sekautu het gesê sy glo hierdie ervaring gaan haar help om te groei en om mense te leer ken waarmee sy moontlik ŉ lewenslange pad kan stap. “Mense by wie ek kan raad vra en wat my kan inspireer, selfs ná die internskap.”
Moore wil hierdie internskap gebruik as ŉ geleentheid om te leer van ander kulture en sakestyle regoor die wêreld. “Een van my doelwitte is om my eie maatskappy te begin en ek kan nie dink aan ŉ beter plek ondervinding by op te doen nie.”
Lees meer: http://www.wits.ac.za/news/latest-news/general-news/2017/2017-01/wits-pair-in-us-boeing-internship-.html
Deel van: Blikslim, Goeie nuus
studente Universiteit van Witwatersrand
Kakiebos: trots Afrikaans
HelpHanna: Jou bydrae kan meisies se selfwaarde bevorder